b'\n_START_ARTICLE_\nMarjan Fabjan\n_START_SECTION_\nTekmovalna kariera\n_START_PARAGRAPH_\nMarjan je nastopal v glavnem v kategoriji do 78 kg in je bil aktiven med letoma 1973 ter 1994. S samim judom se je za\xc4\x8del ukvarjati pri enajstih letih v doma\xc4\x8dem klubu Ivo Reya Celje.\n_START_SECTION_\nMed kadeti\n_START_PARAGRAPH_\nLeta 1973 je nastopil na republi\xc5\xa1kem prvenstvu Slovenije v Mariboru in osvojil tretje mesto v kategoriji do 65 kg. Dve leti kasneje je na tekmovanju v Ljubljani v kategoriji do 75 kg osvojil naslov republi\xc5\xa1kega kadetskega prvaka.\n_START_SECTION_\nMladinci\n_START_PARAGRAPH_\nMed mladinci je dvakrat osvojil naslov jugoslovanskega prvaka v kategoriji do 78 kg, in sicer v letih 1977 ter 1978. V tem drugem letu je dosegel enega svojih najve\xc4\x8djih uspehov, ko je na kontinentalnem tekmovanju mladincev Evrope osvojil bronasto medaljo.\n_START_SECTION_\nKategorija do 78 kg\n_START_PARAGRAPH_\nNa turnirjih med \xc4\x8dlani je tekmoval od leta 1977 in 1992 v kategoriji do 78 kg. \xc5\xa0e kot mladinec je leta 1977 postal republi\xc5\xa1ki prvak Slovenije in podprvak Jugoslavije. Naslednjega leta, 1978, je prvi\xc4\x8d postal jugoslovanski prvak na tekmovanju v Mariboru. Dose\xc5\xbeek, ki ga je kasneje ponovil \xc5\xa1e trikrat, in sicer v letih 1979, 1981 in zadnji\xc4\x8d, \xc4\x8detrti\xc4\x8d leta 1984. Poleg tega je bil \xc5\xa1e dvakrat podprvak, leta 1980 in 1986. Torej skupno \xc5\xa1tirikratni prvak in trikratni viceprvak Jugoslavije. K temu pa je dodal \xc5\xa1e dvakrat tretje mesto v letih 1983 in 1985.\n_START_SECTION_\nAvstrija\n_START_PARAGRAPH_\nKonec osemdesetih se je Fabjan preselil v Avstrijo in bil tudi tam uspe\xc5\xa1en. Najprej je leta 1988 osvojil tretje mesto nato pa bil dvakrat zapored v letih 1989 in 1990 dr\xc5\xbeavni prvak.\n_START_SECTION_\nSlovenija\n_START_PARAGRAPH_\nV \xc4\x8dasu okoli slovenske osamosvojitve se je Marjan vrnil v domovino in v svojem tekmovalnem zenitu dosegel \xc5\xa1e nekaj uspehov. Tako je leta 1992 na turnirju v Ptuju postal dr\xc5\xbeavni prvak. Naslov, ki je postal njegov zadnji uspeh v kategoriji do 78 kg.\n_START_SECTION_\nKategorija do 86 kg\n_START_PARAGRAPH_\nV letih 1993 in 1994 je nastopal v konkurenci do 86 kg. To je bil tudi njegov zaklju\xc4\x8dni \xc4\x8das aktivnega nastopanja saj se je tedaj \xc5\xbee nekaj \xc4\x8dasa ukvarjal s treniranjem in delom v njegovem judo klubu. Sledili so zadnji tekmovalni uspehi na slovenski ravni. Tako je najprej leta 1993 osvojil bron, naslednje leto pa srebro na dr\xc5\xbeavnem tekmovanju. _NEWLINE_Leta 1994 je Fabjan zaklju\xc4\x8dil tekmovalno kariero in se povsem posvetil delovanju z drugimi judoisti v svojem klubu. Delovanju, ki mu je prineslo veliko nadaljnih uspehov.\n_START_SECTION_\nTrenerstvo in lasten klub\n_START_PARAGRAPH_\n\xc5\xa0e pred zaklju\xc4\x8dkom aktivnega nastopanja se je za\xc4\x8del posve\xc4\x8dati treniranju drugih. Ker pa v lokalnem okolju ni na\xc5\xa1el skupne besede glede posluha in pristopa do juda, je leta 1990 ustanovil lasten klub v katerem se je lahko posvetil delu glede na lastna prepri\xc4\x8danja. V prvih letih je klub deloval v dokaj skromnih razmerah toda po\xc4\x8dasi se je s fabijevim delom in vztrajnostjo za\xc4\x8delo postavljati temelje za kakovostno delo z mladimi judoisti \xc5\xbeeljnimi znanja in treniranja tega zahtevnega \xc5\xa1porta. _NEWLINE_Leta 1992 je nastal tako imenovani Budokan Fabjan, vadbeni objekt na lokaciji Lopata, Celje, poimenovan po njem. Od istega leta se klub imenuje Sankaku (japonsko: trikotnik) kasneje pa so \xc5\xa1e pridodali ime sponzorja, "Z\'de\xc5\xbeele", po blagovni znamki Celjskih mesnin.\n_START_SECTION_\n"Zlatarstvo Fabjan"\n_START_PARAGRAPH_\nKot glavni trener in mentor je vzgojil celo vrsto mednarodno uspe\xc5\xa1nih judoistk in judoistov; Ur\xc5\xa1ka \xc5\xbdolnir, Petra Nareks, Lucija Polavder, Rok Drak\xc5\xa1i\xc4\x8d, Tina Trstenjak in Ana Velen\xc5\xa1ek so med najuspe\xc5\xa1nej\xc5\xa1emi poleg \xc5\xa1tevilnih drugih. Vsi priznavajo Marjanovo delo z njimi za enega klju\xc4\x8dnih elementov na njihovi poti do uspeha. _NEWLINE_Mednarodni uspehi Fabjanove \xc5\xa1ole so se pri\xc4\x8deli nekako okoli leta 2002. Takrat je bilo prvi\xc4\x8d organizirano Evropsko prvenstvo na slovenskih tleh, in sicer v Mariboru. Na tem turnirju je Petra Nareks osvojila tretje mesto oziroma bronasto medaljo. Dose\xc5\xbeek, ki ga je ponovila v naslednjih dveh letih. Nato sta se ji pridru\xc5\xbeili \xc5\xa1e Lucija Polavder in Ur\xc5\xa1ka \xc5\xbdolnir. Slednja je poskrbela leta 2004 za prvo olimpijsko medaljo in leta 2012 za prvo olimpijsko zlato. Eden od vrhuncev klubskega uspeha je pri\xc5\xa1el leta 2009 z naslovom ekipnih evropskih klubskih prvakinj v Parizu. _NEWLINE_Za naslednji vrhunec Fabjanovega klubskega uspeha lahko ozna\xc4\x8dimo OI 2016 na katerih sta bili prvi\xc4\x8d osvojeni dve medalji. Le ti sta priborili predstavnici novega vala Tina Trstenjak in Ana Velen\xc5\xa1ek. V tem \xc4\x8dasu je judo postal najuspe\xc5\xa1nej\xc5\xa1a \xc5\xa1portna disciplina poletnih olimpijskih iger v samostojni Sloveniji. _NEWLINE_Trenutno Marjanov klub dela s preko tristotimi \xc4\x8dlani, ki jih trenira pribli\xc5\xbeno 20 trenerjev.\n_START_SECTION_\nOsebno\n_START_PARAGRAPH_\nRojen je bil kot \xc4\x8detrti otrok o\xc4\x8deta Mirka Fabjana in matere Jo\xc5\xbeefe. O\xc4\x8de je bil po rodu slovenski primorec iz \xc5\xa0tanjela, in je na celjsko pribegnil potem, ko je dezertiral iz italijanske vojske v kateri se kot Slovenec ni po\xc4\x8duti doma\xc4\x8de. Mati je bila gospodinja, o\xc4\x8de pa \xc4\x8devljar, ki se je zaposlil na Zavodu za rehabilitacijo invalidov. Oba je izgubil \xc5\xbee zelo zgodaj kar ga je utrdilo v \xc5\xbeivljenju. _NEWLINE_Po poklicu je zlatar in je bil zaposlen v Zlatarni Celje. V intervjuju po osvojeni zlati olompijski medalji Tine Trstenjak se je zato po\xc5\xa1alil \xc4\x8de\xc5\xa1, da je zlatar in da zlato sodi k njegovemu poklicu. _NEWLINE_U\xc4\x8dil se in prijateljeval je z srbskim judoistom Radomirjem Kova\xc4\x8devi\xc4\x87em, ki je za Jugoslavijo osvojil bron na OI 1980 v Moskvi. Kova\xc4\x8devi\xc4\x87 je pre\xc5\xbeivel ve\xc4\x8d let v domovini juda na japonskem in se je tam dogovoril za bivanje tudi za Marjana vendar se le ta ni odlo\xc4\x8dil za pot tja. _NEWLINE_\xc5\xbdivi skupaj s svojo \xc5\xbeivljenjsko spremljevalko Simono Lotri\xc4\x8d, ki jima je leta 2011 rodila sina Jana. Tudi Simona se ukvarja z judom in delom v Fabjanovem klubu kjer pou\xc4\x8duje najmlaj\xc5\xa1e. _NEWLINE_Vsaki\xc4\x8d, ko so njegovi varovanci dosegli kak uspeh na olimpijskih igrah je storil kaj posebnega. Tako se je po dveh kolajnah na enih igrah 21. avgusta 2016 odpravil pe\xc5\xa1 na pot od Celja do Brezij dolgo 106 km.\n_START_SECTION_\nDokumentarec o Fabjanu\n_START_PARAGRAPH_\nLeta 2013 je TV SLO v re\xc5\xbeiji Zvezdana Marti\xc4\x8da posnela dokumentarni film z naslovom \xc2\xbbMehek kot skala - zgodba o Marjanu Fabjanu\xc2\xab. Dokumentarec pripoveduje \xc5\xbeivljenjsko zgodbo Marjana Fabjana vse od njegovega otro\xc5\xa1tva do osvojene zlate olimpijske kolajne Ur\xc5\xa1ke \xc5\xbdolnir leta 2012.\n_START_SECTION_\nNagrade in priznanja\n_START_PARAGRAPH_\nZa svoje delo na podro\xc4\x8dju treniranja in delovanja judo kluba je Marjan prejel \xc5\xa1tevilne nagrade in priznanja tako s strani dr\xc5\xbeave kot tudi lokalnega in mednarodnega okolja. _NEWLINE_Na dr\xc5\xbeavni ravni je najprej leta 2003 ob prvem mednarodnem uspehu prejel Bloudkovo plaketo. Nato je po prvi zlati olimpijski medalji leta 2012 postal dobitnik Bloudkove nagrade.'